Matovič, Igor, predseda vlády SR (2020-04-30):
(Dlhotrvajúci potlesk prechádzajúci do aplauzu.) Vážený pán predseda Národnej rady, vážení členovia vlády, vážení kolegovia, kolegyne, ďakujem veľmi pekne, že ste tento boj argumentov za posledné dni navzájom zvádzali aj z jednej, aj z druhej strany. Je to vaša úloha ako opozície, je to vaša úloha ako koalície, bojovať za tento kľúčový dokument, ktorý sme už celkom dávno do Národnej rady predložili. A myslím si, neviem, či v histórii aj tak dlho niekedy bolo prerokovávanie návrhu Programového vyhlásenia vlády. Zároveň na začiatok musím povedať, že samozrejme, že ma mrzí, že zástupcovia strany SMER – sociálna demokracia takto hlboko pohŕdajú parlamentnou demokraciou, takto hlboko pohŕdajú ľuďmi na Slovensku, že miesto toho, aby boli prítomní a čestne bojovali a vyjadrili možno svoj názor, tak miesto toho odídu presne takisto ako na začiatku, keď som toto Programové vyhlásenie vlády predkladal. Na druhej strane je to ale symbol toho, že tá minulosť, pevne verím, že potom, ako zrealizujeme spoločne tento vládny program, že tá minulosť bude vyzerať presne takto, že ľudia, ktorí tú minulosť, ktorí symbolizujú rozkrádanie, devastovanie Slovenska, odídu do, do minulosti a nebudú zbytočne brániť tomu, aby Slovensko sa rozvíjalo, aby sa z nej, z neho postupne stala krajina, kde sa nám bude dobre – zoberiem si tak SAS-kárske heslo – podnikať, dobre pracovať a žiť. (Potlesk.) Zároveň dovoľte, aby som sa prihovoril jedinej opozícii, ktorá tu je, že boli by sme veľmi radi, aby sme ten program napĺňali spoločne. Samozrejme, vyjadrili ste niektoré výhrady, ktoré voči tomu programu máte, ale dušu na srdce, 90 % vecí je tam dobrých, ktoré pomôžu vašim voličom, našim voličom, ľuďom, ktorí voliť nechodia, ale aj voličom SMER-u – sociálnej demokracie. Boli by sme veľmi radi, aby ste naďalej možno pristupovali aj k predkladaným zákonom, ktoré budeme predkladať, tak ako ste aj v minulosti tvrdili, že podporujete zákony podľa toho, či sú dobré alebo zlé, a nie podľa toho, kto ich predkladá. Ale, samozrejme, rešpektujeme vašu úlohu ako opozície kritizovať, upozorňovať na chyby. Ale ešte raz hovorím, ďakujem za diskusiu, nech už bola akákoľvek. Jednoducho niekto ju zvládol lepšie, niekto ju zvládol menej lepšie. Jedni bojovali za, druhí sa snažili upozorňovať na chyby a bojovali proti, ale o tomto parlament je. Je to od slova parlé, čiže rozprávať, a myslím si, že sme túto diskusiu zvládli dôstojne. Nachádzame sa, samozrejme, v kľúčovej historickej chvíli pre Slovensko a ja som len veľmi rád, že ten problém, ktorý sme vyfasovali do vienka, s ktorým sme nepočítali popri tom rozkradnutom, zdevastovanom Slovensku, kde minimum ľudí dôverovalo polícii, kde minimum ľudí dôverovalo súdom, kde minimum ľudí si myslelo, že bude spravodlivo na súde odsúdený a kde ľudia videli priamo dôkazy z mafiánového mobilu, že spravodlivosť nezáleží od dôkazov, ale od toho, akú hrubú peňaženku alebo hrubú obálku donesiete za sudcom, tak v takomto prostredí sme vyfasovali aj problém, áno, medicínsky, koronavírusu a tie čísla za posledné dni sú naozaj unikátne. A ja by som vás chcel všetkých poprosiť, ktorí sme tu, bez ohľadu na politické tričko, aby sme možno v tejto historickej chvíli zatlieskali nie programovému vyhláseniu, ale všetkým tým ľuďom v prvej línii: zdravotným sestrám, lekárom, policajtom, vojakom, predavačkám v obchodoch a nakoniec všetkým ľuďom, ktorí svojou zodpovednosťou a disciplínou prispeli k tomu, že za posledné dni máme 6, 2, 3, 7 a 5 pozitívne testovaných ľudí. Poprosím vás o potlesk. (Potlesk, počas ktorého všetci prítomní sa postavili.) Čiže ďakujeme všetkým vám, ktorí ste obetovali svoj, svoje pohodlie, ktorí nasadzujete svoje zdravie, svoje životy na to, aby ste chránili životy nás ostatných, ale naozaj je to unikátny výsledok. Unikátny v rámci Európy, unikátny aj, naozaj patríme medzi, medzi špičkové krajiny vo svete, ktoré zvládajú túto chorobu. V rámci Európy máme najnižší počet v prepočte na počet obyvateľov, najmenší počet ľudí, ktorí doplatili životom na, na túto chorobu. A naozaj pri tej videokonferencii s lídrami Európskeho spoločenstva sa ma pýtali, že ako to robíte? Ja som tak trošku si zasrandoval, že však falšujeme štatistiky, tak sa zasmiali a prebudili tí, tí lídri, ale naozaj sme príkladom pre mnohé krajiny, ale to nie je náš výsledok. To je výsledok tých ľudí, ktorí dodržiavajú pravidlá, sú zodpovední. Sme asi najzarúškovanejší štát alebo krajina na svete, ale prináša to výsledky. Z tohto miesta dovolím si teda vám aj tak oznámiť, že už v pondelok na konzíliu odborníkov epidemiológov, verejných zdravotníkov a hygienikov sme otvorili otázku, že ak naozaj takto úžasné čísla budeme mať a udržia sa až niekedy do pondelka budúceho týždňa, že či by sme nemohli urýchliť niektoré tie kroky z otvárania prevádzok. A to konzílium odborníkov je pripravené v pondelok to rozhodnutie upraviť v prospech otvárania prevádzok v duchu, že by sa otvorili všetky prevádzky s pravidlom 25 m2 na jedného zákazníka, to znamená, že zase by sa ľuďom trošku ľahšie dýchalo, zase pár tisíc, možno až 10-tisíc ľudí by malo svoju prácu, lebo by mohli chodiť do svojho zamestnania a zase by niektorí ľudia teda mohli si možno kúpiť tovar či službu, ktorú dodnes si kúpiť nemohli. Je to naozaj v duchu niečo za niečo. Buďme veľmi opatrní a prepáčte mi túto možno medicínsku vsuvku, ale je to problém, ktorý nás kvári a ktorého dôsledky budeme všetci znášať. Viete včerajšiu prognózu Národnej banky, kde hovoria už o 9-percentnom poklese ekonomiky. Zároveň, áno, vo svete zaznievajú názory, aj na Slovensku zaznievajú názory, že zrejme sa nevyhneme druhej a tretej vlne. A ja z tohto miesta chcem povedať, že Slovensko ekonomicky neprežije druhú a tretiu vlnu. My si nemôžme dovoliť druhú a tretiu vlnu tejto nákazy, lebo táto nákaza keď nám spôsobí 9-percentný prepad ekonomiky, ako dopadneme, keď budeme mať druhé a tretie kolo? Čiže o to je mimoriadne dôležitejšie, aby sme boli ľuďom príkladom, aby sme ľudí stále pozývali k zodpovednosti, aby sme im hovorili, že naozaj, že aj keď tie čísla sú veľmi, veľmi dobré, nepokúšajme osud. Uvoľňujme si jemne tú, tú drobnú slovenskú ekonomiku, prevádzky, služby, ale stále s mementom, že si nemôžme ako krajina dovoliť druhú a tretiu vlnu, lebo to môžu byť finálne rany pre našu ekonomiku, pre našu krajinu a boli by sme vystavení veľmi ťažkým rozhodnutiam. Veľmi ťažkým rozhodnutiam ale budeme vystavení tak či tak. Deväťpercentný pokles ekonomiky nemá v tomto tisícročí pre Slovensko obdobu. Bude to najväčšia rana pre ekonomiku, tým pádom aj pre naše firmy, zamestnávateľov a takisto aj zamestnancov. Teraz budeme, všetci stojíme pred otázkou, či zvládneme skúšku, že či sme naozaj sociálny štát, ktorý dokáže adresne a presne pomôcť tam, kde treba. Budeme spoločne stáť pred veľmi dôležitými rozhodnutiami, lebo život po korone na Slovensku, najmä tie, ten nasledujúci rok a ďalší rok budú veľmi ťažké z pohľadu verejných financií. Ľudia, ktorí odtiaľto zdrhli preč, ktorí sa išli skovať do poslaneckého salónika, rozkradli Slovensko. Za tých dvanásť rokov ukradli približne 30 mld. eur. Tridsať miliárd, ak by sme ich teraz mali v kešeni, ak by sme ich mali v špajzi, by sa nám omnoho ľahšie dýchalo. Lenže my dnes iba tým, čo dnes zažívame, pomoc ekonomike, ktorú, ktorú musíme dať, lebo jednoducho by sme mali inak 200-tisíc nezamestnaných, nás stojí tak obrovské peniaze, že následne sa budeme posúvať s hranicou verejného dlhu k 60 percentám. A nieže budeme sa posúvať, my tam skokovo pristaneme na 60 percentách. Zrazu sme na hranici, kde nesmieme ísť vyššie. Zrazu sme na hranici, ktorá sa považuje pri ekonomike nášho typu ako hranica, cez ktorú nie je dovolené ísť ďalej, lebo jednoducho by to bolo príliš veľké riziko, a ak by sme išli, mohlo by sa nám to obrátiť proti nám, že by sme platili príliš veľké rizikové príplatky pri štátnych dlhopisoch, ktoré nakupujeme, a mohla by sa tu zbytočne, nieže zbytočne, ale teda roztočiť špirála, do ktorej sa určite nechceme dostať. To, že sa v takejto nie závideniahodnej situácii zrazu nachádzame, je dôsledok vládnutia ľudí, ktorí nám tu dvanásť rokov vládli. Najmä toto obdobie reprezentuje strana SMER – sociálna demokracia, ktorá počas tých dvanástich rokov bola najdominantnejšou politickou stranou, samozrejme, raz s prílepkom nejaké HZDS a SNS, potom sami ako hegemóni a potom s prílepkom znova SNS a MOST – HÍD, alebo aj SIEŤ, keď si spomínate na takú stranu. Títo ľudia nás však svojím nezodpovedným hospodárením, kedy v dobrých rokoch, ekonomických, zadlžovali, zadlžovali a nič neodkladali do našej spoločnej špajze, dnes dostali do situácie, že po korone budeme v 
60-percentnom verejnom dlhu. A tým iba chcem povedať, a bude to otázka najbližších dní a týždňov a najmä teda to bude na ministrovi financií, aby predstavil tú situáciu, v akej sa nachádzame, a kroky, pred ktorými stojíme, a rozhodnutia, pred ktorými stojíme, bude to veľmi vážna situácia a musíme sa s tým vysporiadať. Bol by som veľmi rád, ak by sme dokázali túto skúšku, najťažšiu skúšku asi, akej kedy koaliční poslanci, pred ktorou stáli, aby sme ju dokázali spoločne zvládnuť. Bol by som veľmi rád, aby sme si prestali robiť zlomyseľnosti, že pri pozitívnych veciach, fajn, držíme spolu, ale keď už urobíme ako spoločenstvo koaličných poslancov alebo koaličných strán nejaké rozhodnutie, takže máme tú nutkavú potrebu či cez Facebook, alebo na kamery hovoriť svoj iný názor, lebo sa bojíme postaviť za nepopulárne rozhodnutie nášho koaličného spoločenstva. To nie je koalícia. To je materská škôlka, ak budeme fungovať takto ďalej. Skúsme držať dokopy v dobrom a v zlom. O tom je spoločenstvo z priateľov, o tom je spoločenstvo rodiny, o tom je dobrá trieda, o tom je dobrý kolektív v práci a o tom je, áno, aj koalícia v politike. Že naozaj skúsme prežiť túto skúšku tým, že si nebudeme podrážať nohy. Že sa nebudeme snažiť jeden vyhraňovať voči druhému, lebo ja som s tým nesúhlasil, ja som s tým nesúhlasila, lebo chceme byť za pekných niekde pred tou svojou skupinkou voličov. Nabúrava to, by som povedal, dôveru voličov celej našej koalície voči nám. Spochybňuje to pocit v tých ľuďoch, že naozaj kroky, ktoré robíme, že sú dôležité a treba ich dodržiavať. Spochybňuje to nejaké odhodlanie ľudí, aby dodržiavali hygienické predpisy, ktoré nás urobili jednotkou v Európe v boji proti koronavírusu. Sme úplne noví, nikto z nás nemal ministerskú skúsenosť. Z nášho poslaneckého klubu? Z 53 ľudí 50 nových. Úkaz. Takisto asi európsky. A rovno viac jako tretina v tejto, v tejto parlamentnej sále. Napriek tomu sme to zvládli, že dnes sme špičkou v Európe. Nerobme si tým pádom druhé nejaké prieky, nerobme si podrazy, ťahajme za jeden povraz. Symbol Svätoplukových prútov nám je každému jasný, každému známy. Svätopluka máme tu kúsok, aj keď sa nám nemusí páčiť, ako je, ale máme ho tu kúsok na Hrade. Ťahajme spolu, stojíme pred veľmi ťažkým obdobím, kde budeme musieť robiť veľmi ťažké rozhodnutia a kde budeme musieť a našou úlohou je byť prievozníkmi pre ľudí cez najväčšiu krízu, jakú Slovensko zažilo v tomto tisícročí. Je to našou úlohou, našou zodpovednosťou. Budem veľmi rád, ak vy ako koalícia, alebo vaša politická strana sa pridáte a budete schopní podporiť, áno, aj ťažké rozhodnutia, pred ktorými stojíme, lebo je to naša spoločná zodpovednosť. Ak milujeme túto krajinu, ak milujeme túto vlasť, tak nemôžeme v takejto ťažkej chvíli politizovať a snažiť sa hádzať polená ľuďom, ktorí robia veľmi ťažké rozhodnutia. To, čo robí SMER – sociálna demokracia už od volieb. Dobre, nepýtam si... (Potlesk.) Dobre, asi nikto si v takej situácii nepýta 100 dní. My sme nedostali ani jednu minútu. Ale to, ako podlo útočí bývalý pán predseda vlády Robert Fico, že tu snaží variť z vody, z každého nejakého našeho krôčku robí veľkú bublinu a strašiaka. Straší ľudí, demoralizuje tých ľudí. Jednoducho nehodné. Na jeho mieste by som tichučko šúchal s nohami a čakal na to, kedy mi NAKA zaklope na svoje dvere. Miesto toho... (Potlesk a pokrik v sále.) Miesto toho sa snaží ubližovať v duchu, že čím horšie, tým lepšie. Ale v takejto chvíli, keď si pozreme aj európske krajiny, sa tie spoločenstvá politické zomkli, či to je opozícia, koalícia, vo veciach boja s koronakrízou sa tie politické zodpo..., á, zoskupenia zomkli a nesnažia sa robiť takúto sabotérsku prácu, ako tu robí SMER – sociálna demokracia už od volieb v podstate šiesty týždeň. Áno, ľudia potom porovnávajú, že ako zvládame my a ako zvládali oni krízu, alebo ako ju zvládol Matovič a Pellegrini. Ale porovnávať neporovnateľné asi nie je úplne fér. Najlepšie sa dá porovnať ako nápor, ktorý stojí pred nami, a čo sme dokázali možno my, podľa počtu, koľko ľudí sa testuje, lebo to sú v podstate manévre a organizácia okolo toho. My sme pretestovali za naše obdobie okolo 80-tisíc ľudí. Oni? Mali prechádzku ružovou záhradou, 3-tisíc ľudí za dva týždne. Tritisíc. A my ako nováčikovia, ako noví ľudia v politike, ktorí sme to nikdy predtým nerobili, 80-tisíc. Ale tu sú výsledky. Čím viacej testov, tým viacej pozitívnych chorých odchytíme, identifikujeme, identifikujeme ich kontakty a dokážeme utlmiť rozvoj, rozvoj choroby. Takže nemáme sa za čo hanbiť, stojíme pred obrovskou výzvou, ktorá pred nami stojí, ktorá sa popritom, čo sme si dali na chrbát, naložili a čo je najmä v Programovom vyhlásení vlády ako boj za očistu Slovenska od mafie, ktorá tu dlhé roky vládla, očistu orgánov činných v trestnom konaní od mafie, snaha urobiť zo školy naozaj miesto, kde deti budú rady chodiť, snaha urobiť z kultúry oblasť, ktorá nebude nijakým, niekde na chvoste nášho záujmu, snaha urobiť z poľnohospodárstva alebo z pôdohospodárstva rezort, ktorý nebude chrániť záujmy tých najväčších agrobarónov, ale práve tých malých, stredných a snaživých farmárov či malých poľnohospodárov. Tie výzvy sú pred nami. Tie výzvy nemajú nič spoločné s koronou, napísali sme si ich do programu a v tom programe je v podstate taký súzvuk našich programov alebo taký ten, ten prienik toho spoločného. Ja sa teším na to, že tento program budeme spoločne realizovať, pevne verím, že ten batôžtek, ktorý sme nechceli a pred voľbami nikto s ním nerátal, spoločne zvládneme uniesť. Jeho dôsledky budú však veľmi náročné a možno pri mnohých veciach, ktoré budeme chcieť z programu realizovať, budeme štyrikrát obracať to euro, či si to dokážeme dovoliť a ako to spravíme. O to viac nám bude musieť záležať na efektivite vynakladania verejných prostriedkov v každej, v každom jednom rezorte. Pevne verím, že ministri, ktorí tu sedia za mnou, presne takto zodpovedne budú pristupovať k svojej práci. Že nebude to tak ako doteraz, že štát bol dojná krava pre rôznych Širokých, Výbohov, Brhelov, Kaliňákov, Ficov a podobných, že si jednoducho povedali, že vyhraj voľby, môžeš všetko, ako jeden nebohý pán poslanec za SMER svojho času povedal, ale že budeme pristupovať k našim spoločným peniazom ako k niečomu, čo je, čo patrí nám všetkým. Že budeme k ľuďom pristupovať ako k akcionárom akciovej spoločnosti s názvom Slovenská republika. Že nebudeme pohŕdať ľuďmi, lebo my sme niekto, lebo my sme poslanci, my sme politici, my sme ministri. A my sme tým pádom zrazu nadľudia, ktorí si to dovoliť môžu. Že odoláme pokušeniu dosadzovať si svojich známych kamarátov na kľúčové miesta v štátnych firmách alebo niekde na okresných úradoch. Ukážme, že dokážeme odolať týmto klasickým pokušeniam politikov, ktoré tu dlhé roky boli a ktoré viedli práve k tomu, že Slovensko je dnes vo veľmi stresovej situácii, že zrazu si nemôžme dovoliť sa len tak zadlžovať, že zrazu si nemôžme dovoliť druhú vlnu krízy po zdravotnej stránke, že si nemôžme už dupľom dovoliť tretiu vlnu. Áno, sú zodpovedné krajiny v Európe, ktoré túto skúšku si môžu oskúšať. My nie. My sme odkázaní na to, aby sme chorobu zvládli tak, že Slovensko bude mať takéto výborné čísla aj naďalej a ešte dúfam, že ešte lepšie a že neurobíme chybu ani po medicínskej stránke, ani po ekonomickej, že ľuďom vlejeme do duší nádej, že sa tu naozaj bude dobre podnikať, pracovať a žiť a že dokážeme spoločne... (Potlesk.) A dokážeme spoločne vlastne naplniť to, čo sme ľuďom pred voľbami sľúbili. Lebo každý sme to sľubovali, len trošku iné slová, vety sme používali. Niekto viac a niekto menej. Niekto na bilbordoch, niekto v heslách vo vládnom programe, niekto v televíznych vystúpenia, ale boli to naše sľuby a mali by to byť tým pádom naše záväzky. Tieto sľuby a záväzky sme premietli do Programového vyhlásenia vlády, ktoré ste tu vy ako koaliční poslanci dosť posledných dní statočne obhajovali a bojovali niekedy aj nie práve s logickými a čestnými argumentami, ale bojovali. Ďakujem vám veľmi pekne za vašu prácu, ktorú ste odviedli pri boji za toto Programové vyhlásenie vlády. A dovoľte na záver iba opäť prečítať záväzok, ktorý je vlastne na prvej strane aj symbolicky v tom Programovom vyhlásení vlády, náš spoločný záväzok voči ľuďom žijúcim v Slovenskej republike, voči občanom Slovenskej republiky, kde hovoríme, ako tú politiku chceme robiť. Že dovoľte na záver, aby som prečítal náš spoločný záväzok, a teda vopred vám ďakujem. „Počas nášho vládnutia sa zaväzujeme vždy hovoriť pravdu a čestne konať. K verejným financiám a štátnemu majetku budeme pristupovať ako dobrí hospodári a nebudeme tolerovať žiadnu korupciu. Zabezpečíme dôslednú rovnosť pred zákonom a budeme konať tak, aby sme výrazne zvýšili dôveru ľudí v štát a ľudí, ktorí ho reprezentujú. Včasná a kvalitná zdravotná starostlivosť bude základ a výborné vzdelanie cieľ. Vytvoríme atraktívne podnikateľské prostredie s cieľom, aby zamestnanci mali dobrú prácu za férovú mzdu. Chceme Slovensko vnútorne súdržné, silné a sociálne spravodlivé. Osobitnú pozornosť budeme venovať chudobným, chorým a slabým. Výrazne zvýšime potravinovú sebestačnosť Slovenska a nastavíme spravodlivý systém podpory poľnohospodárov. Rovnosť príležitostí bude základným kritériom akejkoľvek súťaže či výberového konania. Zmysluplnou informatizáciou premeníme Slovensko na inteligentnú, inovatívnu a transparentnú krajinu. Efektívnym využívaním fondov EÚ znížime regionálne rozdiely a zvýšime ochranu životného prostredia. Budeme pôsobiť ako spoľahlivý a zodpovedný partner v európskych a medzinárodných vzťahoch.“ Držme si palce. Ďakujem veľmi pekne. (Dlhotrvajúci potlesk, počas ktorého všetci koaliční poslanci a členovia vlády sa postavili.)